ระบบการควบคุมและการตรวจสอบภายใน

การควบคุมภายใน 

ธนาคารมีคณะกรรมการตรวจสอบ ปฏิบัติภารกิจตามที่คณะกรรมการธนาคารมอบหมาย
โดยคณะกรรมการตรวจสอบ มีการประชุมเป็นประจำ อย่างน้อยเดือนละ 2 ครั้ง
เพื่อพิจารณาทบทวนความเพียงพอของระบบการควบคุมภายใน
การบริหารการจัดการความเสี่ยงที่เหมาะสม การรายงานทางการเงินที่เพียงพอ ครบถ้วน
การทบทวนงานและพัฒนาระบบงานของฝ่ายตรวจสอบภายใน
ตลอดจนการประชุมร่วมกับฝ่ายบริหารและผู้สอบบัญชีรับอนุญาต เพื่อปรับปรุงแก้ไขอย่างจริงจัง
ในการประชุมคณะกรรมการธนาคาร ครั้งที่ 16/2546 เมื่อวันที่ 24 ธันวาคม 2546
คณะกรรมการตรวจสอบได้ร่วมประชุมและทำการประเมินความเพียงพอ
ระบบการควบคุมภายในของธนาคารในด้านต่าง ๆ สรุปได้ดังนี้

-   องค์กรและสภาพแวดล้อม

ธนาคารมีการจัดทำแผนงานประจำปี รวมทั้งมีการทบทวนแผนงานระหว่างปี
มีการปรับโครงสร้างองค์กร พร้อมทั้งกำหนดระเบียบปฏิบัติให้เหมาะสมกับโครงสร้างองค์กรใหม่
ตลอดจนมีฝ่ายงานดูแลเรื่องจริยธรรมของพนักงานและเรื่องการดูแลความเป็นธรรมต่อลูกค้า
ซึ่งการจัดตั้งองค์กรและสภาพแวดล้อมที่เหมาะสมและเอื้ออำนวยต่อการปฏิบัติงาน
มีส่วนช่วยสนับสนุนให้ระบบการควบคุมภายในของธนาคารเป็นไปตามนโยบายที่กำหนดไว้
และส่งผลต่อระบบการควบคุมภายในที่รัดกุมอย่างเพียงพอ

-   การบริหารความเสี่ยง

ธนาคารให้ความสำคัญต่อการบริหารความเสี่ยงและการจัดการความเสี่ยง
ทั้งจากปัจจัยภายในและภายนอกเป็นอย่างยิ่ง
โดยธนาคารได้ออกระเบียบงานเกี่ยวกับการจัดโครงสร้างองค์กรด้านบริหารความเสี่ยงและพิจารณาสินเชื่อ
พร้อมทั้งมีการแต่งตั้งคณะกรรมการบริหารความเสี่ยง (Risk Management Committee)
ซึ่งจะกำหนดบทบาท หน้าที่ ความรับผิดชอบ
ตลอดจนการประเมินผลการปฏิบัติงานให้เป็นไปตามแผนงานการบริหารความเสี่ยงที่กำหนดไว้

-   การควบคุมการปฏิบัติงานของฝ่ายบริหาร

ธนาคารมีการกำหนดและทบทวน ขอบเขต อำนาจหน้าที่
และอำนาจการอนุมัติวงเงินของผู้บริหารแต่ละระดับเป็นลายลักษณ์อักษรอย่างชัดเจน
และมีการแบ่งแยกหน้าที่เพื่อการตรวจสอบซึ่งกันและกันได้อย่างเหมาะสม

สำหรับการทำธุรกรรมกับผู้ถือหุ้นรายใหญ่ กรรมการ ผู้บริหาร หรือผู้ที่เกี่ยวข้องกับบุคคลดังกล่าว
ฝ่ายบริหารจะนำเสนอคณะกรรมการธนาคารเพื่อพิจารณาทุกครั้ง

นอกจากนี้ ธนาคารมีฝ่ายกำกับธุรกรรม
ทำหน้าที่ติดตามการดำเนินงานของธนาคารให้เป็นไปตามกฎหมาย
และกฎระเบียบของหน่วยงานต่างๆ ที่เกี่ยวข้องกับธุรกิจของธนาคาร

-   ระบบสารสนเทศและการสื่อสารข้อมูล

ธนาคารใช้นโยบายทางการบัญชีตามมาตรฐานการบัญชีที่เหมาะสมกับธุรกิจของธนาคาร
ธนาคารมีการจัดการฐานข้อมูลเพื่อการพัฒนาระบบข้อมูลสารสนเทศ และระบบฐานข้อมูลอื่นๆ
อย่างต่อเนื่อง เพื่อให้สามารถเรียกใช้ข้อมูลที่สำคัญๆ
ได้อย่างเพียงพอและทันต่อเหตุการณ์ที่เปลี่ยนแปลงไป
รวมทั้งธนาคารได้ออกระเบียบเกี่ยวกับเรื่องระบบการควบคุมเอกสารสำคัญดัวยระบบคอมพิวเตอร์
เพื่อใช้ในการควบคุมเอกสารสำคัญได้อย่างเหมาะสมและรัดกุม

สำหรับรายงานการประชุมคณะกรรมการธนาคารนั้น
หากกรรมการท่านใดไม่เห็นด้วยกับข้อเสนอแนะในการประชุม
กรรมการท่านนั้นสามารถขอให้บันทึกความเห็นที่ไม่เห็นด้วยในรายงานการประชุมได้

-   ระบบการติดตาม

ธนาคารมีการตรวจสอบและติดตามการปฏิบัติตามนโยบาย เป้าหมาย
และระบบการควบคุมภายในที่ธนาคารกำหนดไว้ โดยดำเนินการดังนี้

ธนาคารมีการกำหนดแผนงานประจำปี มีการนำเสนอผลงานเพื่อเปรียบเทียบผลงานกับเป้าหมาย
พร้อมทั้งทบทวนแผนงานให้สอดคล้องกับสภาวะการณ์ที่เปลี่ยนแปลงไป

ธนาคารมีฝ่ายตรวจสอบภายในเป็นองค์กรอิสระ รายงานตรงต่อคณะกรรมการตรวจสอบ
ซึ่งฝ่ายตรวจสอบภายในทำหน้าที่ตรวจสอบการปฏิบัติงานตามระบบการควบคุมภายในที่ธนาคารกำหนดไว้
นอกจากนี้ธนาคารมีฝ่ายกำกับธุรกรรม
ทำหน้าที่ติดตามผลการแก้ไขตามข้อเสนอแนะของฝ่ายตรวจสอบภายใน

รายงานคณะกรรมการตรวจสอบ

สำหรับปี 2546
คณะกรรมการตรวจสอบได้รับมอบหมายภารกิจจากคณะกรรมการธนาคารในการปฏิบัติหน้าที่ต่างๆ
เป็นไปตามข้อกำหนดของตลาดหลักทรัพย์แห่งประเทศไทยและกฎหมายที่เกี่ยวข้องกับธนาคาร
โดยมุ่งเน้นการตรวจสอบ การสอบทาน ระบบการควบคุมภายในที่เพียงพอ
ระบบการบริหารการจัดการตามหลักบรรษัทภิบาลที่ดี ระบบการบริหารความเสี่ยงที่เหมาะสม
เพื่อสร้างมูลค่าเพิ่มตามวัตถุประสงค์และเป้าหมายที่คณะกรรมการธนาคารกำหนด
ซึ่งคณะกรรมการตรวจสอบมีการประชุมเป็นประจำทุกเดือน อย่างน้อยเดือนละ 2 ครั้ง สำหรับปี
2546 ที่ผ่านมา คณะกรรมการตรวจสอบมีการประชุมรวม 24 ครั้ง
ซึ่งสาระสำคัญในการประชุมครอบคลุมเนื้อหาดังนี้

1. พิจารณาแผนงานของฝ่ายตรวจสอบภายใน
พร้อมทั้งทบทวนแนวปฏิบัติของฝ่ายตรวจสอบภายในให้ทันสมัยตามหลักสากลและสอดคล้องตามแนวปฏิบัติที่ธนาคารแห่งประเทศไทยกำหนด

2.
พิจารณารายงานผลการตรวจสอบของฝ่ายตรวจสอบภายในทั้งงานตรวจสอบสาขาและสำนักงานใหญ่ของธนาคาร

3. พิจารณาการสอบทานรายงานทางการเงินให้ถูกต้องตามหลักการบัญชีที่รับรองโดยทั่วไป
รวมทั้งการคัดเลือก เสนอแต่งตั้ง
และเสนอค่าตอบแทนผู้สอบบัญชีของธนาคารต่อคณะกรรมการของธนาคารและผู้ถือหุ้น

4.
การตรวจสอบสินทรัพย์ด้อยคุณภาพที่ได้รับการชดเชยรายได้จากกองทุนเพื่อการฟื้นฟูและพัฒนาระบบสถาบันการเงิน

5. การสอบทานสินเชื่อให้เป็นไปตามขั้นตอนการอนุมัติตามข้อกำหนดของธนาคารแห่งประเทศไทย

6.
คณะกรรมการตรวจสอบมีการประชุมร่วมกับฝ่ายบริหารของธนาคารและผู้สอบบัญชีรับอนุญาตเป็นครั้งคราว
เพื่อรับทราบข้อสังเกตและแลกเปลี่ยนความคิดเห็นอย่างต่อเนื่อง
เพื่อติดตามปรับปรุงข้อสังเกตตามข้อเสนอแนะอย่างจริงจัง

จากการปฏิบัติภารกิจของคณะกรรมการตรวจสอบที่ผ่านมา
คณะกรรมการตรวจสอบมีความเห็นว่าระบบการควบคุมภายในของธนาคารมีความเหมาะสมกับการดำเนินธุรกิจของธนาคาร
การรายงานผลการตรวจสอบของฝ่ายตรวจสอบภายในจะรายงานตรงต่อคณะกรรมการตรวจสอบก่อนนำเสนอต่อฝ่ายจัดการเพื่อสั่งการให้มีการปรับปรุงแก้ไขอย่างจริงจัง
นอกจากนี้ ธนาคารมีฝ่ายกำกับธุรกรรมติดตามการแก้ไขข้อบกพร่องตามที่ฝ่ายตรวจสอบภายในเสนอ

  ดร. พิบูลย์ ลิมประภัทร

  ประธานคณะกรรมการตรวจสอบ

จริยธรรมธุรกิจ

ธนาคารได้กำหนดกฎระเบียบ ข้อบังคับ และข้อพึงปฏิบัติที่ดี ให้ผู้บริหารและพนักงานทุกคนถือปฏิบัติ
โดยเผยแพร่ผ่านระบบ Intranet ของธนาคาร
และปัจจุบันธนาคารอยู่ระหว่างดำเนินการจัดทำจรรยาบรรณของพนักงาน
และจรรยาบรรณในการดำเนินธุรกิจของธนาคารขึ้นเผยแพร่
ซึ่งผู้บริหารและพนักงานของธนาคารทุกคนจะมีเอกสารคู่มือว่าด้วยข้อบังคับด้านจรรยาบรรณดังกล่าวนี้ใช้เป็นแนวทางในการปฏิบัติงาน
นอกจากนี้ธนาคารได้กำหนดให้มีการติดตามการปฏิบัติตามแนวทางดังกล่าวเป็นประจำ
รวมถึงได้กำหนดบทลงโทษทางวินัยสำหรับผู้ฝ่าฝืน หรือไม่ปฏิบัติตามไว้ด้วย

ความสัมพันธ์กับผู้ลงทุน

คณะกรรมการให้ความสำคัญต่อการเปิดเผยข้อมูลที่มีความถูกต้อง ครบถ้วน โปร่งใส และทั่วถึง
โดยเผยแพร่ข้อมูลข่าวสารต่าง ๆ
เพื่อให้ผู้ลงทุนและผู้ที่เกี่ยวข้องได้รับทราบโดยผ่านช่องทางและสื่อการเผยแพร่ข้อมูลต่าง ๆ
ของตลาดหลักทรัพย์แห่งประเทศไทย ตลอดจนสื่ออื่น ๆ ตามความจำเป็นและเหมาะสม นอกจากนี้
ธนาคารได้จัดให้มีส่วนงานต่าง ๆ เพื่อให้บริการข้อมูลและข่าวสารกิจกรรมต่าง ๆ
ของธนาคารกับหน่วยงานทางการที่กำกับดูแล ผู้ลงทุน ผู้ถือหุ้น นักวิเคราะห์ และประชาชนทั่วไป
ดังนี้

-   ธนาคารจัดให้มีส่วนทะเบียนหุ้น
    เพื่อเป็นตัวแทนในการสื่อสารกับผู้ลงทุนและหน่วยงานที่กำกับดูแล ได้แก่
    สำนักงานคณะกรรมการกำกับหลักทรัพย์และตลาดหลักทรัพย์
    และตลาดหลักทรัพย์แห่งประเทศไทย
    ตลอดจนมีหน้าที่เปิดเผยข้อมูลทางการเงินและสารสนเทศที่สำคัญของธนาคาร เช่น
    โครงสร้างการจัดการ โครงสร้างการถือหุ้น รายการเกี่ยวโยงต่าง ๆ
    ต่อผู้ถือหุ้นและผู้ลงทุนทั่วไปอย่างถูกต้อง ทันเวลา โปร่งใส
    และเป็นไปตามประกาศและข้อกำหนดต่าง ๆ ที่เกี่ยวข้อง

-   ธนาคารจัดให้มีสำนักประชาสัมพันธ์
    เพื่อเป็นสื่อกลางในการสื่อสารและเผยแพร่บริการของธนาคารกับประชาชนทั่วไป

-   การรับเรื่องร้องเรียนของลูกค้า

ธนาคารได้กำหนดให้ฝ่ายบริการธนาคารอิเล็กทรอนิกส์เป็นศูนย์กลางรับเรื่องร้องเรียนของลูกค้า
ทั้งหมดจากทุกช่องทาง เพื่อนำมาจัดทำเป็นระบบฐานข้อมูล และจัดหมวดหมู่ตามประเภทคำร้องเรียน
ก่อนจัดส่งเรื่องร้องเรียนดังกล่าวไปยังฝ่ายกำกับธุรกรรม(Compliance) ฝ่ายตรวจสอบภายใน
และหน่วยงานอื่นที่เกี่ยวข้อง เพื่อประสานงาน และร่วมกันหาวิธีดำเนินการแก้ไขข้อร้องเรียน
โดยลูกค้าสามารถร้องเรียนผ่านทางระบบ BANKTHAI CARE CENTER
ฝ่ายบริการธนาคารอิเล็กทรอนิกส์ ธนาคาร ไทยธนาคาร จำกัด (มหาชน) ในทุกวันทำการ เวลา
8.30-17.00 น. หมายเลขโทรศัพท์ 0-2626-7777 หมายเลขโทรสาร 0-2626-7770
หรือร้องเรียนผ่าน www.Bankthai.co.th